2. ปัจจัยความเสี่ยง

ฝ่ายบริหารของกลุ่ม อาร์ ซี แอล พิจารณาถึงขอบเขตความเสี่ยงในแง่มุมต่างๆ
และระบุบรรดาความเสี่ยงที่สำคัญ
ที่อาจส่งผลกระทบเชิงลบต่อการประกอบธุรกิจและผลการดำเนินงานของกลุ่มฯ อันได้แก่

1. ความเสี่ยงในการประกอบธุรกิจ

ความเสี่ยงจากสภาวะเศรษฐกิจและสภาวะตลาด

ในฐานะที่กลุ่มฯ เป็นผู้ให้บริการขนส่งสินค้าทางทะเลประเภทตู้คอนเทนเนอร์
ทั้งประเภทกองเรือฟีดเดอร์
ที่ขนส่งสินค้าระหว่างเมืองท่าย่อยในภูมิภาคกับเมืองท่าหลักที่เป็นศูนย์กลางการขนถ่ายสินค้าของภูมิภาคให้แก่สายการเดินเรือหลักๆ
ของโลก
และให้บริการสายการเดินเรือประเภทประจำเส้นทางที่ให้บริการโดยใช้ตู้คอนเทนเนอร์ของกลุ่มฯ
เอง ความสำเร็จทางธุรกิจและผลประกอบการของกลุ่มฯ
จึงขึ้นอยู่กับเสถียรภาพของปริมาณการค้าระหว่างประเทศและปริมาณการค้าในภูมิภาค
การถดถอยของเศรษฐกิจมหภาคและการลดลงของกิจกรรมการค้าในเมืองท่าต่างๆ ที่กลุ่มฯ
ประกอบการอยู่ มีผลกระทบต่อจำนวนตู้ของการขนส่งสินค้าและอัตราค่าระวางลดลง

ทางกลุ่มฯ ได้ปรับกลยุทธ์ทางธุรกิจให้สอดคล้องกับสถานการณ์ที่เปลี่ยนแปลงอยู่ตลอดเวลา
และรองรับการเปลี่ยนแปลงที่อาจเกิดขึ้น แม้ว่าการดำเนินมาตรการต่างๆ ของกลุ่มฯ
อาจกระทำได้เพียงในขอบเขตที่จำกัด อย่างไรก็ตาม กลุ่มฯ
คงยึดมั่นที่จะปรับปรุงและรักษาส่วนแบ่งตลาดที่มี รวมทั้งแสวงหาโอกาสการค้าในตลาดใหม่ๆ
และดำเนินการด้วยความพยายามอย่างเต็มที่ที่จะลดความเสี่ยงจากสภาวะเศรษฐกิจและสภาวะตลาดด้วยการพัฒนาประสิทธิภาพในการดำเนินงานอย่างต่อเนื่อง

ในปี 2553 ทางกลุ่มฯ
ได้ดำเนินมาตรการหลายประการไปพร้อมกันเพื่อลดความเสี่ยงในการประกอบธุรกิจ
โดยได้ปรับกลยุทธ์ทางธุรกิจให้สอดคล้องกับสถานการณ์เพื่อลดค่าใช้จ่ายในการดำเนินงานและเพิ่มรายได้
ทางกลุ่มฯ
ได้ปรับเปลี่ยนแผนการขนส่งสินค้าเป็นการขนส่งโดยเส้นทางตรงแทนการเปลี่ยนถ่ายสินค้าเพื่อให้สินค้าถึงปลายทางโดยรวดเร็ว
ขณะเดียวกันได้ขยายคู่ค้าใหม่เพื่อขยายการบริการในเส้นทางขนส่งใหม่ๆ
นอกจากนี้แล้วทางกลุ่มได้พัฒนาทางด้านลูกค้าสัมพันธ์ให้มีความใกล้ชิด
ตอบสนองความต้องการของลูกค้าได้ครอบคลุมมากยิ่งขึ้น
และเสนอบริการเพิ่มเติมอันเป็นบริการต่อเนื่อง มีผลให้ปริมาณการขนส่งในปี 2553 สูงขึ้น จากปี
2552 อย่างไรก็ตาม ในปี 2554 ทางกลุ่มฯ
ต้องเพิ่มความพยายามทางด้านการตลาดเพื่อให้สามารถบรรลุเป้าหมายที่ได้ตั้งไว้

การแข่งขันด้านอัตราค่าระวาง

สภาวะตลาดการค้าที่ซบเซา และจำนวนเรือที่มีมากกว่าปริมาณสินค้า มีผลให้สายเรือใหญ่ต่างๆ
ได้เข้ามาทำการแข่งขันในภูมิภาคนี้
ทำให้การแข่งขันด้านอัตราค่าระวางกลายเป็นปัจจัยเสี่ยงสำคัญประการหนึ่งสำหรับธุรกิจการขนส่งสินค้าทางทะเล
อัตราค่าระวางได้รับผลกระทบโดยตรงจากปัจจัยต่างๆ เช่น อัตราเติบโตของการค้าโลก
การขาดสมดุลการค้าทางด้านอุปสงค์และอุปทานในภาคส่งออกและนำเข้าในแต่ละประเทศ ซึ่งกลุ่มฯ
ไม่อาจหลีกเลี่ยงผลกระทบดังกล่าวได้ กลุ่มฯ
ได้กำหนดนโยบายที่แน่ชัดในการพัฒนาความสัมพันธ์กับลูกค้า เพื่อลดผลกระทบของความเสี่ยงดังกล่าว

ความไม่สมดุลของอุปสงค์และอุปทาน

ปัจจัยลบทางเศรษฐกิจในแต่ละประเทศทั่วโลก และในภูมิภาคนี้
ส่งผลให้ความต้องการขนส่งสินค้าลดลง
นอกจากนี้การขาดสมดุลของปริมาณสินค้าในภาคส่งออกและนำเข้าในแต่ละประเทศก็เป็นความเสี่ยงของธุรกิจ
ในสภาพแวดล้อมที่ไม่อำนวยโดยเฉพาะเมื่อตลาดการขนส่งขาดสมดุลของอุปสงค์และอุปทาน
และมีกำลังขนส่งส่วนเกินในอุตสาหกรรม ผู้ประกอบการขนส่งทางทะเลจำต้องปรับลดอัตราค่าระวาง
และเผชิญกับการแข่งขันอย่างรุนแรงทั้งในกลุ่มผู้ประกอบการสายการเดินเรือหลักและในกลุ่มผู้ประกอบการกองเรือฟีดเดอร์
ทั้งหมดนี้ทำให้ผู้ประกอบการจำต้องรับอัตรากำไรที่ต่ำลง นอกจากการแข่งขันทางด้านราคาแล้ว
ทางกลุ่มฯ
จำเป็นต้องบริหารความไม่สมดุลของตู้สินค้าในแต่ละประเทศนี้ให้มีต้นทุนในการขนส่งจากเมืองท่าหนึ่งที่มีจำนวนตู้นำเข้ามากกว่าตู้ส่งออกให้มีต้นทุนที่ต่ำสุด

กลุ่มฯ ตระหนักถึงความท้าทายของปัจจัยเหล่านี้
และได้ดำเนินมาตรการหลายประการเพื่อลดความเสี่ยง และรักษาฐานการตลาด
ปรับปรุงประสิทธิภาพในการปฏิบัติการ รวมทั้งควบคุมต้นทุนอย่างเข้มงวด
เพื่อให้เป็นกลไกสำคัญที่จะสร้างความมั่นใจว่ากลุ่มฯ สามารถสร้างรายได้ ผลกำไร
และฐานการประกอบการที่เข้มแข็งสำหรับการขยายงานในอนาคต

ความเสี่ยงเรื่องราคาน้ำมัน

ความผันผวนของราคาน้ำมันเป็นปัจจัยสำคัญที่ส่งผลกระทบต่ออุตสาหกรรมขนส่งสินค้าทางทะเล
เนื่องจากน้ำมันเชื้อเพลิงเป็นต้นทุนการดำเนินงานที่มีสัดส่วนสูงเมื่อเทียบกับต้นทุนโดยรวม
ราคาน้ำมันที่เพิ่มขึ้นทำให้ต้นทุนดำเนินงานของผู้ขนส่งสินค้าทางทะเลสูงขึ้น
สำหรับการประกอบธุรกิจของกลุ่มฯ ทางกลุ่มฯ
ใช้วิธีเรียกเก็บค่าธรรมเนียมเพิ่มตามการปรับขึ้นของราคาน้ำมัน (Bunker Surcharge)
จากลูกค้าผู้ใช้บริการเป็นจำนวนที่แยกต่างหากจากราคาค่าระวาง

ทางด้านต้นทุนราคาน้ำมัน เพื่อป้องกันความเสี่ยงในด้านต้นทุนที่สูงขึ้น ทางกลุ่มฯ
ได้มีการทำสัญญาซื้อน้ำมันไว้ล่วงหน้า อย่างไรก็ตาม ทางกลุ่มฯ
ได้กำหนดปริมาณการซื้อล่วงหน้าได้ในอัตราที่ไม่เกินกว่าที่ได้กำหนดเพดานไว้
นโยบายการซื้อน้ำมันล่วงหน้าประสานกับการซื้อน้ำมัน ณ
ราคาตลาดปัจจุบันทำให้ต้นทุนราคาน้ำมันของกลุ่มฯ ลดความผันผวนลง

2. ความเสี่ยงทางการเงิน

ความเสี่ยงเรื่องอัตราค่าเงิน

รายได้ของกลุ่มฯ ผูกอิงกับสกุลเงินเหรียญสหรัฐฯ ผ่านกลไกการกำหนดอัตราค่าระวาง
เป็นจำนวนเงินในสกุลเงินเหรียญสหรัฐฯ
ในขณะที่รายได้จากการเดินเรือเรียกเก็บในสกุลเงินเหรียญสหรัฐฯ
หรือในสกุลเงินท้องถิ่นของเมืองท่าขนถ่ายสินค้า
(สกุลเงินบาทและสกุลเงินเหรียญสิงคโปร์เป็นส่วนใหญ่ )
ตามจำนวนเทียบเท่าของอัตราค่าระวางที่กำหนดไว้ในสกุลเงินเหรียญสหรัฐฯ สินทรัพย์หลักของกลุ่มฯ
คือเรือคอนเทนเนอร์ การซื้อขายเรือสินค้าประเภทนี้ต่างกระทำในสกุลเงินเหรียญสหรัฐฯ นอกจากนี้
เงินกู้ส่วนใหญ่ของกลุ่มฯ ที่ใช้สนับสนุนการจัดซื้อเรือสินค้าและสินทรัพย์ถาวร
ก็เป็นสกุลเงินเหรียญสหรัฐฯ เช่นกัน

ดังนั้น ความผันผวนของค่าเงินจะไม่ส่งผลกระทบต่อกระแสเงินสดที่กลุ่มฯ ได้จากการดำเนินงาน
ทั้งนี้เป็นเพราะกิจการของกลุ่มฯ
มีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว อย่างไรก็ตาม
ความผันผวนดังกล่าวอาจส่งผลด้านการแปลงค่าในทางบัญชีต่องบการเงินของกลุ่มฯ
จากสกุลเงินเหรียญสหรัฐฯ มาเป็นเงินบาทของไทย

ความเสี่ยงจากความผันผวนของอัตราดอกเบี้ย

โดยลักษณะของการประกอบธุรกิจ กลุ่มฯ
มีหนี้สินที่เป็นเงินกู้ยืมระยะยาวซึ่งใช้สนับสนุนการซื้อเรือสินค้า
จึงมีโอกาสประสบความเสี่ยงจากความผันผวนของอัตราดอกเบี้ยในตลาด
เพื่อป้องกันและบรรเทาความเสี่ยงบางส่วนจากการเปลี่ยนแปลงของอัตราดอกเบี้ยที่มีผลต่อเงินกู้ยืมระยะยาว
ทางกลุ่มฯ บริหารต้นทุนดอกเบี้ยผ่านนโยบายการผสมผสานอัตราดอกเบี้ย
ระหว่างอัตราดอกเบี้ยแบบคงที่และแบบลอยตัว

ณ สิ้นปี 2553 กลุ่มฯ มีเงินกู้โดยรวมที่เป็นเงินกู้ยืมระยะสั้นและเงินกู้ยืมระยะยาวจำนวน 10.20
พันล้านบาท ซึ่งประมาณร้อยละ 73.4 ของจำนวนเงินกู้ยืมดังกล่าว
เป็นเงินกู้ยืมที่มีอัตราดอกเบี้ยลอยตัว ดังนั้นการปรับเพิ่มของอัตราดอกเบี้ยในตลาด
ที่ใช้เป็นอัตราอ้างอิงสำหรับการคำนวณอัตราดอกเบี้ยแบบลอยตัว จะส่งผลให้กลุ่มฯ
มีภาระดอกเบี้ยจ่ายเพิ่มขึ้น ตามสัดส่วนของเงินกู้ยืมเหล่านั้น

ความเสี่ยงจากการออกหุ้นกู้

หุ้นกู้ของบริษัทฯ มีกำหนดชำระคืนในปี 2555 ซึ่งเมื่อถึงเวลานั้น บริษัทฯ
อาจจำเป็นจะต้องออกหุ้นกู้ใหม่มาใช้คืนหุ้นกู้เดิมที่ถึงกำหนด อย่างไรก็ตาม
การออกหุ้นกู้ใหม่ขึ้นอยู่กับสภาวะของตลาดหุ้นกู้ ณ เวลานั้นว่ามีความพร้อมที่จะเปิดรับหุ้นกู้ใหม่
ในอีกด้านหนึ่ง บริษัทฯ
จำเป็นต้องเร่งสร้างกระแสเงินสดจากการดำเนินการให้เพียงพอและให้มีความเข้มแข็งในระยะยาว
ด้วยการกำหนดเป้าหมายและกลยุทธ์ที่ชัดเจน
และกำกับดูแลให้ฝ่ายขายปฏิบัติได้อย่างมีประสิทธิภาพและประสิทธิผล

ความเสี่ยงทางด้านมูลค่าเรือ

เรือเป็นสินทรัพย์หลักของกลุ่มฯ ที่ใช้ในการดำเนินธุรกิจ
มูลค่าของเรือจะปรับตัวไปตามสภาวะเศรษฐกิจของโลก ในภาวะที่เศรษฐกิจของโลกดี หรือ
กล่าวอีกนัยหนึ่งว่า มีปริมาณอุปสงค์มากกว่าอุปทาน มูลค่าของเรือก็จะปรับตัวสูงขึ้น
ในทางตรงกันข้าม ในภาวะที่เศรษฐกิจถดถอย มูลค่าเรือก็จะลดต่ำลง นโยบายของกลุ่มฯ
ในด้านนี้คือการรักษากลุ่มอายุของกองเรือให้อยู่ในสัดส่วนที่มีอายุน้อย
เพื่อให้สามารถรองรับการขยายตัวได้ตลอดเวลา และค่าใช้จ่ายในการซ่อมแซมเรืออยู่ในอัตราที่ต่ำ
แม้ว่าจะมีสัญญาณของภาวะเศรษฐกิจที่ฟื้นตัว
แต่ยังคงต้องใช้เวลากว่าที่ราคาเรือจะฟื้นตัวตามภาวะเศรษฐกิจ ทางกลุ่มฯ
ได้ตระหนักในความเสี่ยงทางด้านนี้ ในปี 2553 ทาง

กลุ่มฯ มิได้มีการวางแผนการขยายกองเรือ และเรือ 2
ลำที่อยู่ระหว่างการต่อสร้างได้เลื่อนกำหนดการรับมอบไปในปี 2556

ความเสี่ยงทางด้านการจัดหาแหล่งเงินทุน

วิกฤตทางด้านการเงิน และวิกฤตทางด้านเศรษฐกิจส่งผลเป็นปัจจัยลบต่อการดำเนินธุรกิจ
ดังกล่าวแล้วว่าเรือเป็นสินทรัพย์หลักของธุรกิจ มูลค่าเรือแต่ละลำมีมูลค่าสูง
เมื่อเปรียบเทียบกับการลงทุนในสินทรัพย์อื่นๆ
ภาวะเศรษฐกิจที่ถดถอยมีผลกระทบอย่างสำคัญต่อการจัดหาแหล่งเงินทุน
เพื่อรักษาความแข็งแกร่งทางด้านการเงิน ทางกลุ่มฯ ได้จัดหาแหล่งเงินทุนโดยการออกหุ้นกู้
และการออกหุ้นเพิ่มทุนภายในประเทศ ซึ่งทางกลุ่มฯ
ตระหนักว่าเงินทุนที่ระดมได้นั้นจำเป็นต้องบริหารอย่างระมัดระวัง
จึงจะเป็นการเสริมความแข็งแกร่งฐานะการเงินของกลุ่มฯ

3. ความเสี่ยงทางด้านการปฎิบัติตามกฎหมายและกฎระเบียบที่เกี่ยวข้อง

ทางกลุ่มฯ
ดำเนินธุรกิจด้านขนส่งสินค้าระหว่างประเทศและจดทะเบียนในตลาดหลักทรัพย์แห่งประเทศไทย
ดังนั้น กลุ่มฯ จะต้องถือปฎิบัติตามกฎหมายและระเบียบของท้องถิ่น กฎหมายระหว่างประเทศ
รวมทั้งกฎหมายที่เกี่ยวกับการขนส่งทางทะเล กลุ่มฯ ได้ติดตามการเปลี่ยนแปลงของกฎหมายต่างๆ
ที่เกี่ยวข้องจากสำนักงานตัวแทนในท้องถิ่น รวมทั้งติดตามการเปลี่ยนแปลงที่เกี่ยวกับกฎหมาย
กฎระเบียบของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
เพื่อใช้เป็นแนวทางในการประกอบธุรกิจและให้แน่ใจว่ากลุ่มฯ
ปฎิบัติตามกฎระเบียบดังกล่าวได้ทันท่วงที

นอกจากนี้ กลุ่มฯ ยังปฎิบัติตามมาตรฐานความปลอดภัยสากล รวมทั้งมาตรการด้านสิ่งแวดล้อม
ซึ่งกำหนดโดยองค์การขนส่งทางทะเลระหว่างประเทศ (International Maritime
Organization)

4. ความเสี่ยงด้านการจัดการ

ความเสี่ยงการจัดการกองเรือ

การจัดการกองเรือได้กำหนดมาตรฐานการจัดการกองเรือไว้สูง
โดยมีกฎระเบียบที่ต้องปฏิบัติตามที่กำหนดไว้เป็นลายลักษณ์อักษร
ได้ปลูกฝังการสร้างวินัยด้านความปลอดภัย
เพื่อสร้างความมั่นใจในคุณภาพและมาตรฐานของกองเรือและเจ้าหน้าที่ประจำเรือ ทางกลุ่มฯ
ได้รับประกาศเกียรติคุณการจัดการด้านมาตรฐานความปลอดภัยในระดับสากล ที่เรียกว่า
International Safety Management Certificate (ISM) และ
ได้รับความไว้วางใจจากสายเรืออื่นให้เข้าบริหารจัดการกองเรือโดยได้รับสัญญาจัดการกองเรือ
ความเสี่ยงต่างๆ ที่อาจเกิดขึ้นในการจัดการกองเรือ ได้รับการปกป้องล่วงหน้าจากสัญญาประกันภัย
อย่างไรก็ตาม เหตุสุดวิสัย และ ภัยจากโจรสลัด
เป็นความเสี่ยงที่อาจส่งผลร้ายต่อการดำเนินงานของผู้ประกอบการขนส่งสินค้าทางทะเล
ทั้งนี้ได้มีการกระชับความร่วมมือจากรัฐบาล และ
สมาคมผู้ประกอบการขนส่งทางทะเลระหว่างประเทศในการลดความเสี่ยงทางด้านนี้

ความเสี่ยงในการพัฒนาระบบเทคโนโลยีสารสนเทศ

การดำเนินธุรกิจของกลุ่มฯ เพิ่มขึ้นทั้งปริมาณและประเภทของเส้นทางบริการ
การพัฒนาระบบเทคโนโลยีสารสนเทศที่มีประสิทธิภาพที่ดำเนินการอย่างต่อเนื่องคงถือเป็นเป้าหมายหนึ่งที่ทางกลุ่มฯ
คาดหวังในความสำเร็จที่จะช่วยสนับสนุนฝ่ายบริหารในการตัดสินใจทางธุรกิจ
และตอบสนองความต้องการของทั้งพนักงานผู้ให้บริการและลูกค้า
การพัฒนาระบบเทคโนโลยีสารสนเทศได้มาถึงขั้นตอนการต่อเชื่อมข้อมูลจากระบบฐานข้อมูล
เข้าสู่ระบบบัญชี โดยได้เริ่มการต่อเชื่อม สำหรับธุรกรรมทางด้านเจ้าของเรือ และ
การจัดการกองเรือ ดังกล่าวเสร็จเรียบร้อย
อย่างไรก็ตามยังคงมีการปรับปรุงระบบอย่างต่อเนื่องเพื่อให้มีประสิทธิภาพยิ่งขึ้น

สำหรับการต่อเชื่อมฐานข้อมูลทางด้านธุรกรรมการขนส่งตู้คอนเทนเนอร์ กลุ่มบริษัทฯ
กำลังอยู่ในระหว่างการทดสอบความสมบูรณ์ของระบบ
และความสมบูรณ์ของการต่อเชื่อมระบบฐานข้อมูลกับระบบบัญชี
และเนื่องจากการต่อเชื่อมนี้เป็นการติดตั้งใช้งานในระบบใหม่และยกเลิกระบบเก่าไปพร้อมกัน
ซึ่งมีความเสี่ยงสูงถ้าระบบงานใหม่ขัดข้อง
ทีมงานพัฒนาระบบสารสนเทศได้ทำการทดสอบอย่างละเอียดจนมั่นใจในความเสร็จสมบูรณ์
และความพร้อมของระบบ คณะกรรมการบริหารของกลุ่มฯ และคณะกรรมการพัฒนาระบบสารสนเทศ
ได้ให้การสนับสนุนงานพัฒนาอย่างเต็มที่
โดยมีความเชื่อมั่นต่อบุคลากรทางด้านเทคโนโลยีสารสนเทศของกลุ่มฯ
และมีความเชื่อมั่นอย่างเต็มที่ต่อบริษัทที่ปรึกษาที่มีชื่อเสียง บริษัท ไอ บี เอ็ม (ประเทศไทย) จำกัด
ที่ใช้ความรู้และประสบการณ์สนับสนุนการพัฒนาระบบให้เสร็จสมบูรณ์ กลุ่มฯ คาดว่า
เมื่องานพัฒนาเสร็จสมบูรณ์ จะสามารถรองรับความต้องการของผู้ใช้งานอย่างเต็มที่
และสามารถสนองความต้องการของฝ่ายบริหารฯ ได้ตามวัตถุประสงค์

ความเสี่ยงของการพัฒนาบุคลากรเพื่อให้รองรับกับการพัฒนาระบบสารสนเทศ

บุคลากรถือเป็นปัจจัยที่สำคัญต่อความสำเร็จขององค์กร
ระบบสารสนเทศที่มีอยู่แม้จะดีและมีประสิทธิภาพเพียงไร ย่อมต้องอาศัยบุคลากรในการป้อนข้อมูล
ดังนั้นบุคลากรในองค์กรจำเป็นต้องมีความเข้าใจในระบบและเข้าใจผลกระทบหากมีข้อผิดพลาดที่เกิดขึ้น
ซึ่งอาจเป็นการสูญเสียรายได้ หรือเป็นการเพิ่มค่าใช้จ่าย และอาจเป็นผลกระทบในวงจำกัด หรือ
วงกว้าง การให้ความสำคัญต่อการเรียนรู้และการพัฒนาบุคลากร
ให้ก้าวทันการเปลี่ยนแปลงขององค์กรจึงเป็นสิ่งจำเป็นอย่างยิ่ง กลุ่มฯ ได้คำนึงถึงในเรื่องนี้
และได้จัดตั้งหน่วยงานทางด้านการศึกษาภายใต้การกำกับดูแลของฝ่ายเทคโนโลยีสารสนเทศ
หน่วยงานดังกล่าวรับผิดชอบในการสื่อสารเกี่ยวกับโครงการ ให้ข้อมูลการเปลี่ยนแปลงที่เกิดขึ้น
และจัดอบรมผู้ใช้งานเมื่อระบบสารสนเทศใหม่ในแต่ละขั้นตอนเสร็จสมบูรณ์ก่อนการออกใช้งาน
กระตุ้นบุคลากรให้ปรับเปลี่ยนทัศนคติ
และวิธีการทำงานให้สอดคล้องกับกระบวนการทางธุรกิจที่เปลี่ยนแปลงไป กลุ่มฯ
คาดหวังการทำงานในเชิงรุกของหน่วยงานนี้จะช่วยปรับเปลี่ยนทัศนคติการทำงาน
พฤติกรรมการทำงานของบุคลากรในองค์กรให้บรรลุวัตถุประสงค์ที่ได้กำหนดไว้